ফেনী, ১১ জুলাই (শীর্ষ নিউজ ডটকম): ফেনী পৌরসভার মেয়র নিজাম উদ্দিন হাজারী বলেছেন, চট্টগ্রামে একে-৪৭ ও বেশ কিছু অস্ত্রসহ ৩ শিবির ক্যাডার পুলিশের হাতে গ্রেফতার হয়। গ্রেফতারকৃতরা উদ্দেশ্যমূলক ভাবে আমাকে জড়িয়ে বক্তব্য প্রদান করে। শিবির ক্যাডার কিংবা এ ঘটনার সঙ্গে আমার কোন সম্পর্ক নেই।  আজ সোমবার পৌরসভা মিলনায়তনে এক সংবাদ সম্মেলনে তিনি এ কথা বলেন।  তিনি আরো বলেন, আমি চট্টগ্রামে ছাত্রলীগের রাজনীতির সাথে সক্রিয়ভাবে জড়িত থাকাবস্থায় জামায়াতে ইসলামী  ও ছাত্র শিবিরের দায়ের করা চারটি মিথ্যা মামলায় জেল, জুলুম ও নির্যাতনের শিকার হয়েছিলাম। এই সময় কারাগারে থাকাবস্থায় আমার সামনে শিবির ক্যাডার সাজ্জাদসহ তার অনুগত ক্যাডার বাহিনী বঙ্গবন্ধু কন্যা শেখ হাসিনার নামে কটূক্তি করে কথা বললে আমি এর প্রতিবাদ করি। এ সময় তাদের সাথে আমার কথা কাটাকাটি হয়। সে শত্রুতার জের ধরে তারা আমার নামে মিথ্যা বক্তব্য দিয়ে যাচ্ছে।  প্রসঙ্গত, চট্টগ্রামে গ্রেফতারকৃত সরোয়ারসহ ৩ শিবির নেতা পুলিশকে জানিয়েছে অস্ত্রগুলো ফেনী পৌর মেয়র ও আওয়ামী লীগ নেতা নিজাম উদ্দিন হাজারীর। অস্ত্রগুলো তাদের  কাছে রাখতে দিয়েছিল বলেও তারা দাবি করেন। তারা আরো জানান, পৌর নির্বাচনের সময় ফেনীর এক সময়ের গডফাদার জয়নাল হাজারীকে প্রতিহত করার জন্য নিজাম হাজারী অস্ত্রগুলো রেখেছিলেন।  (শীর্ষ নিউজ ডটকম/ প্রতিনিধি/ জেডআর/ এসসি/১৯.১৫ঘ.)